**Izvješće s 26. Konferencije stranaka
Okvirne konvencije UN-a o promjeni klime,
16. Konferencije stranaka Kyotskog protokola
i 3. Konferencije stranaka koja služi kao sastanak stranaka Pariškog sporazuma, UNFCCC (COP26).
–———
 31. listopada – 12. studenoga 2021.
Glasgow, Ujedinjeno Kraljevstvo**

**Sadržaj**

[**UVOD** 3](#_Toc88493346)

[**LEADERS SUMMIT** 4](#_Toc88493347)

[**Izdvojeno iz nacionalnih izlaganja** 4](#_Toc88493348)

[**Europska komisija** 4](#_Toc88493349)

[**Hrvatska na sastanku na vrhu** 5](#_Toc88493350)

[**PRVI TJEDAN** 6](#_Toc88493351)

[**MINISTARSKI TJEDAN** 7](#_Toc88493352)

[**Popratni događaji** 7](#_Toc88493353)

[**ISHODI COP-a 26** 8](#_Toc88493354)

[**„Održati 1,5 °C na dohvat ruke“** 8](#_Toc88493355)

[**Zajednički vremenski okvir** 8](#_Toc88493356)

[**Transparentnost** 8](#_Toc88493357)

[**Tržišni mehanizmi prema članku 6 Pariškog sporazuma** 9](#_Toc88493358)

[**Osnovni elementi krovne odluke o Pariškom sporazumu** 9](#_Toc88493359)

[**INICIJATIVE KOJIMA SE PRIDRUŽILA HRVATSKA** 14](#_Toc88493360)

# **UVOD**

U Glasgowu se od 31. listopada do 12. studenoga 2021. održala 26. Konferencija stranaka COP26, na kojoj je, hrvatsko izaslanstvo predvodio predsjednik Vlade, Andrej Plenković, koji je sudjelovao na Leaders Summit. Uz ostale krovne odluke, donesen i Glasgowski klimatski pakt kojim se traži **daljnje smanjenje emisija stakleničkih plinova kako bi se zadržao cilj maksimalnog povećanja temperature za 1,5 °C** iznad predindustrijske razine **i povećava financijska pomoć za zemlje u razvoju, a dokument po prvi put uključuje i obvezu smanjenja upotrebe ugljena i ukidanje neopravdanih subvencija na fosilna goriva**.

Za EU i Republiku Hrvatsku važno je da su **usvojena operativna pravila za provedbu Pariškog sporazuma, uključujući pravila za primjenu tržišnih mehanizama iz članka 6**. Usvojen je opsežan i robustan računovodstveni sustav te jasni okidači za odgovarajuće prilagodbe ciljeva država domaćina vezano za prijenos emisijskih jedinica državi primateljici. Uspostavlja se referentna vrijednost u odnosu na koju se obračunavaju smanjenja emisija. Pri provedbi projekata **mora se voditi računa o ljudskim pravima i rodnoj ravnopravnosti te pravima autohtonih naroda**.

Predsjednik Vlade, Andrej Plenković, najavio je uime Republike Hrvatske **prestanak proizvodnje električne energije iz ugljena najkasnije 2033. godine, smanjenje emisija do 2030. godine za 45% te povećanje udjela obnovljivih izvora energije u ukupnoj proizvodnji na više od 65%.**

# **LEADERS SUMMIT**

Konferencija redovito započinje sastankom na vrhu na kojem je ove godine sudjelovalo više od 120 čelnika država i vlada. Republiku Hrvatsku predstavljao je predsjednik Vlade, Andrej Plenković. U svojim govorima predsjednici su izrazili snažnu podršku za povećanje ambicije i ispunjenje cilja za ograničenje porasta temperature do najviše 1,5°C u odnosu na predindustrijsko razdoblje, te povećane nacionalne doprinose kojima će pridonijeti zajedničkom klimatskom cilju.

## **Izdvojeno iz nacionalnih izlaganja**

Od pozitivnih iznenađenja za izdvojiti je obećanje Indije da će postati klimatski neutralna do 2070. i da će do 2030. godine imati 50% obnovljivih izvora energije te najavu Kine da će, pored cilja postizanja neutralnosti do 2060., započeti s izlaskom iz ugljena u razdoblju od 2026. do 2030. te da će smanjiti emisije metana.

Španjolska se obvezala da će uložiti 30 milijuna USD za prilagodbu i povećati financiranje za 25% do 2025. godine; Ekvador će dodati 60 tisuća kvadratnih kilometara morskom rezervatu na Galapagosu, Danska će donirati milijardu USD u 2023., a 60% klimatskog proračuna usmjerit će prema najranjivijim narodima; Japan će uložiti dodatnih 10 milijardi u idućih pet godina; Norveška 1,6 milijardi do 2026. i ulagati u obnovljive izvore energije i očuvanje šuma u zemljama u razvoju. Justin Trudeau naglasio je važnost naplaćivanja emisija i najavio da će cijena emisijskih jedinica, u jednom od najrigoroznijih sustava na svijetu, do 2030. godine narasti na 170 USD. Angela Merkel također je naglasila potrebu za naplaćivanjem ugljika.

Ponovljene su kritike od strane zemalja u razvoju koje su istaknule da im je, za pojačanu utrku prema klimatskoj neutralnosti, potreban značajan novac kao i prijenos znanja i tehnologija iz razvijenih država. Najranjivija skupina, male otočne i najmanje razvijene države, a koje su najmanje i pridonijele klimatskoj krizi, zatražile su od ostalih sveobuhvatnu pomoć, prije svega za mjere prilagodbe na posljedice klimatskih promjena koje se više ne mogu izbjeći, te za povećanje spremnosti za upravljanje gubicima i štetama.

## **Europska komisija**

Europsku komisiju je na samitu predstavljala predsjednica Ursula von der Leyen. Obvezala se na ulaganje 1 milijarde EUR u Global Forests Finance Pledge, najavila je Just Energy Transition partnerstvo s Južnoafričkom republikom i službeno lansirala Global Methane Pledge, zajedničku inicijativu EU i SAD koja je mobilizirala više od sto zemalja da do 2030. godine smanje emisije metana za najmanje 30% u odnosu na razinu iz 2020. Također je započela partnerstvo EU-Catalyst s Billom Gatesom i predsjednikom EIB-a Wernerom Hoyerom.

## **Hrvatska na sastanku na vrhu**

Predsjednik Vlade, Andrej Plenković, u svom obraćanju[[1]](#footnote-1) na sastanku na vrhu najavio je **prestanak proizvodnje električne energije iz ugljena** najkasnije 2033. godine, a po mogućnosti i ranije; sudjelovanje Hrvatske u zajedničkom europskom cilju **smanjenja emisija do 2030. godine** **za** 55% s **vrlo ambicioznih 45%**; **povećanje udjela obnovljivih izvora energije u ukupnoj proizvodnji na više od 65%** te **zaštitu 30% mora**. Hrvatska planira i sadnju više od milijun dodatnih stabala godišnje do 2030. godine kako bi anulirala turističke prometne emisije.

# **PRVI TJEDAN**

U nastavku prvog tjedna konferencije našu stručnu delegaciju činili su Višnja Grgasović (Uprava za klimatske aktivnosti, MinGOR), Tatjana Obučina (Zavod za zaštitu okoliša i klime, MinGOR), dr. sc. Ivan Güttler (Državni hidrometeorološki zavod) te Marija Pujo Tadić (udruga Međunarodni institut za klimatske aktivnosti).

Delegacija je sudjelovala u nizu tehničkih sastanaka na kojima su se dogovarali načini izvješćivanja o emisijama i napretku u dostizanju ciljeva, uključivanje rezultata znanstvenih istraživanja u procese UNFCCC-a, mehanizmima za trgovanje emisijama između država, financijskim procesima i iznosima te načinima pomoći državama u razvoju da ojačaju sustav zaštite od ekstremnih vremenskih događaja.

U petak, 5. studenog održana je multilateralna procjena na kojoj je RH izvijestila o mjerama koje poduzima. Nakon izlaganja, načelnica Sektora za klimatsku politiku Višnja Grgasović odgovarala je na pitanja koja su joj postavili delegati iz Indije, Ujedinjenog Kraljevstva, Kine, Australije i SAD-a. Kolege su pitale što Hrvatska planira poduzeti za smanjenje emisija iz cestovnog prometa i zgradarstva, kako će uključiti vodik kao alternativno gorivo u promet te kako će ojačati svoj nacionalni sustav za izvješćivanje o emisijama i politikama i mjerama za smanjenje emisija.

# **MINISTARSKI TJEDAN**

U drugom tjednu delegaciji se pridružila ravnateljica Uprave za klimatske aktivnosti Dunja Mazzocco Drvar. Uz nastavak tehničkih sastanaka i pregovora, svakodnevno su se održavale i EU koordinacije na kojima su glavni pregovarači EU i ministri koji su, na poziv predsjednika COP-a Aloka Sharme, sudjelovali u pregovorima po pojedinim temama o kojima do tad još nije postignut dogovor, informirali delegacije država članica o statusu pregovora. Na sastancima su se usuglašavala stajališta Europske Unije, ali i davao mandat za eventualne promjene odluka u odnosu na stajališta utvrđena na Vijeću za okoliš 6. listopada.

Pregovarački tim Europske unije predvodio je izvršni potpredsjednik EK Frans Timmermans. U utorak 9. studenog dao je novo obećanje o ulaganju 100 milijuna EUR u Fond za prilagodbu, daleko najveći doprinos za prilagodbu od svih donacija na COP-u 26.

Europska Unija jedan je od predvodnika ovih procesa i to upravo zbog činjenice da ima pravno obvezujuće obveze smanjenja i postizanja klimatske neutralnosti, propisane Europskim zakonom o klimi i opsežnim zakonskim paketom Fit for 55.

## **Popratni događaji**

Tijekom cijelog trajanja konferencije, na Scottish Event Campusu održavali su se i popratni događaji, panel rasprave i prezentacije koje su pratile osnovnu temu dana, prikazujući nove pristupe i tehnologije i razmjenjujući iskustva. Jedan dan konferencije bio je posvećen financijama, jedan energiji, govorilo se zatim o osnaživanju mladih i građana, jedan je dan bio posvećen prirodi, jedan prilagodbi, jedan rodnoj jednakosti i znanstvenim postignućima, a posljednji prometu i gradovima budućnosti.

# **ISHODI COP-a 26**

Konferencija je završena donošenjem **niza krovnih odluka i rezolucija koje detaljno opisuju provedbu Pariškog sporazuma** od kojih se najsveobuhvatnija naziva Glasgowski klimatski pakt. Ovi dokumenti imaju pravnu snagu. Svaka riječ u iscrpljujućim pregovorima pažljivo je odabrana i odvagana, a odluke prihvaćene konsenzusom svih stranaka.

## **„Održati 1,5 °C na dohvat ruke“**

Budući da je ključni cilj COP26 bio "održati 1,5°C na dohvat ruke”, **znanstveni imperativ za ostanak ispod 1,5°C je svakako najznačajnija točka u ovim odlukama**. Europska Unija izrazito je zadovoljna formulacijom u krovnoj odluci s obzirom na to da je u njoj jasno iskazana visoka klimatska ambicija.

## **Smanjenje korištenja ugljena i ukidanje fosilnih subvencija**

Drugi i jednako važan cilj, prvi put spomenut na ovom COP-u, jest **smanjenje proizvodnje električne energije iz ugljena i ukidanje neopravdanih subvencija za fosilna goriva**. U nacrtima odluka zahtijevao se izlazak iz ugljena, ali su razvijene zemlje tijekom pregovora morale popustiti zemljama u razvoju, predvođenim Indijom i Kinom, i pristati na kompromis i „razvodnjavanje“ odluke. Organizacije civilnog društva zadovoljne su što je odredba unesena u odluku, no svakako smatraju da ambiciju i brzinu dostizanja ciljeva treba pojačati. Velik broj delegacija slaže se s civilnim društvom.

## **Zajednički vremenski okvir**

Jedan od prioriteta konferencije bio je i da se postigne **sporazum o zajedničkim rokovima za nacionalno utvrđene doprinose** (NDC). Stranke imaju različite vremenske okvire za svoje doprinose, neke primjenjuju petogodišnje razdoblje, a neke period od 10 godina. Hrvatska je jedna od zemalja koje smatraju da je desetogodišnje izvješćivanje dovoljno, prije svega zbog izbjegavanja dodatnog administrativnog opterećenja, a na Vijeću za okoliš donesena je odluka da će se Europska unija zalagati za petogodišnje razdoblje samo ako se sve stranke na to obvežu. **Nije donesena čvrsta obvezujuća odluka, stranke se samo pozivaju da se pridruže petogodišnjem ciklusu.**

## **Transparentnost**

Na Konferenciji su se nastavili i pregovori o pravilima za provedbu operativnih odredbi Pariškog sporazuma. Dogovoren je **način izvješćivanja o emisijama i naporima za njihovo smanjenje**, što uključuje sve potrebne elemente kako bi podaci u inventarima emisija stakleničkih plinova bili pouzdani, točni, usporedivi i konzistentni tijekom vremena. Također je usuglašeno kako će države izvješćivati o naporima smanjenja emisija kako bi stranke međunarodnu zajednicu i sebe međusobno i informirale o naporima koje poduzimaju, a što bi pridonijelo razumijevanju i povjerenju. U to spadaju i **pravila o izvješćivanju o pružanju financijske pomoći te o provedbi tržišnih mehanizama**.

Dogovorena je fleksibilnost za države u razvoju i način kako će se označavati dijelovi tablica za koje ne mogu osigurati podatke. Značajan faktor za ispunjavanje ovih zadaća su i ljudski kapaciteti koje mnoge države u razvoju još uvijek nemaju.

Ove su odredbe posebno važne za Europsku Uniju, pa tako iza Hrvatsku, koja uređen sustav ima već dulje vrijeme, a takav sustav osigurava praćenje ispunjenja klimatskih ciljeva.

## **Tržišni mehanizmi prema članku 6. Pariškog sporazuma**

Najviše se raspravljalo o tržišnim mehanizmima i tu je dogovor najteže postignut. Radi se o **financiranju projekata u stranim zemljama kojima se, umjesto u svojoj zemlji, emisije smanjuju tamo gdje je to jeftinije učiniti**. Raspravama se osiguralo da se izbjegne takozvano duplo računanje, odnosno da smanjenje emisija broji i zemlja koja financira i ona u kojoj se projekt provodi. U konačnom dokumentu ove su odredbe napisane dovoljno robusno da zadovolje sve stranke. Što se tiče prijenosa emisijskih jedinica iz razdoblja Kyotskog protokola, Europska Unija je nevoljko, jer se time smanjuje ambicija Pariškog sporazuma, napravila ustupak zemljama u razvoju, prije svega Brazilu, i prihvatila da se **omogući prijenos jedinica preostalih iz razdoblja od 2013. godine**. Pritom je nužno nacionalne doprinose prilagoditi u slučaju korištenja takvog mehanizma. Svi projekti provedeni u okviru mehanizama definiranih člankom 6 Pariškog sporazuma, moraju se provoditi **poštujući ljudska prava i prava klimatskih migranata, autohtonih naroda i djece te rodnu ravnopravnost**.

## **Osnovni elementi krovne odluke o Pariškom sporazumu**

***I. Znanost***

*Prepoznaje se važnost najsvježijih znanstvenih informacija za učinkovitu klimatsku akciju i donošenje odluka. Izražava se zabrinutost zbog toga što su ljudske aktivnosti do danas uzrokovale zagrijavanje za oko 1,1 °C, da se učinci već osjećaju u svim regijama i da se količina ugljika koja nam je preostala da bismo postigli temperaturni cilj Pariškog sporazuma prebrzo troši. Naglašava se hitnost povećanja ambicije i akcije vezano uz smanjenje emisija, prilagodbu i financiranje u ovoj ključnoj dekadi. Pozivaju se potpisnice za nastavak podrške u jačanju sustava za motrenje klime i sustava za modeliranje klimatskog sustava.*

***II. Prilagodba***

*S ozbiljnom zabrinutošću donosi se zaključak iz doprinosa Radne skupine I. Šestom izvješću IPCC-a o procjeni da svaki dodatni porast globalnog zatopljenja pogoršava klimatske i vremenske ekstreme te njihov utjecaj na ljude i prirodu. Uviđa se da će potrebe za prilagodbom i dalje rasti s ozbiljnošću utjecaja u skladu s porastom temperature. Naglašava se hitnost povećanja aktivnosti i potpore kako bi se poboljšala sposobnost prilagodbe i smanjila ranjivost na klimatske promjene. Pozivaju se stranke da i dalje uključuju prilagodbu u lokalne, regionalne i nacionalne planove.*

Ovo je naime **iznimno važan moment jer će ublaženje klimatskih promjena biti vođeno stanjem na tržištu i globalnim razvojem novih tehnologija, a prilagodba se oslanja isključivo na javne financije i to na mjestu na kojem se događa.**

Značajno je da prilagodba dobiva na važnosti i zato jer je to najveća briga zemalja u razvoju. Za njih je priprema za ekstremne vremenske događaje gotovo nemoguća bez dodatnih financijskih sredstava iz razvijenog, bogatog svijeta. Zemlje u razvoju smatraju da je važnost prilagodbe do sada bila zanemarena, tako da je činjenica da je ovo uključeno u krovnu odluku COP-a, koja sadrži obveze zemalja, za njih važno postignuće.

***III. Financiranje prilagodbe***

*S ozbiljnom zabrinutošću navodi se da trenutačno financiranje klimatske prilagodbe nije dovoljno da bi se adekvatno odgovorilo na pogoršanje utjecaja klimatskih promjena u zemljama u razvoju te se traži od razvijenih država da značajno povećaju novčane iznose. Poziva se privatni sektor, banke i druge financijske institucije da pojačaju mobiliziranje financija da bi se osiguralo dovoljno novca da se ostvare klimatski planovi, osobito za prilagodbu te također poziva stranke da istražuju inovativne pristupe i instrumente.*

Ovo su ključni paragrafi za zemlje u razvoju, koje žele da se sredstva koja primaju za prilagodbu barem udvostruče u odnosu na trenutne razine. Žele osigurati i da ova obveza ostane u budućim nacrtima ili da se dodatno ojača. SAD je iznimno nezadovoljan konačnom odlukom jer ona implicira njihovu obvezu da se snažnije uključe u financiranje prilagodbe.

***IV. Smanjenje emisija***

*Prepoznaje se da će učinci klimatskih promjena biti mnogo niži pri porastu temperature od 1,5 °C nego za 2 °C i odlučuje nastaviti s naporima da se povećanje temperature ograniči na 1,5 °C, uviđajući da to zahtijeva smisleno i učinkovito djelovanje svih stranaka u ovom kritičnom desetljeću. Također se navodi da ograničavanje globalnog zagrijavanja na 1,5 °C do 2100. zahtijeva brzo, duboko i trajno smanjenje globalnih emisija stakleničkih plinova, uključujući smanjenje globalnih emisija ugljičnog dioksida za 45% do 2030. u odnosu na razinu iz 2010. i na neto nulu oko sredine stoljeća. Pozivaju se stranke da smanje korištenje ugljena za proizvodnju energije i zaustave prakse direktnih i indirektnih subvencija na korištenje fosilnih goriva. Naglašava se kritična važnost rješenja temeljenih na prirodi, uključujući i zaštitu i obnovu šuma, za smanjenje emisija, povećanje odliva i zaštitu bioraznolikosti. Također se pozivaju stranke da do 2030. godine smanje emisije ostalih stakleničkih plinova, posebno metana.*

Nacionalno određeni doprinosi, nacionalni planovi i ciljevi zemalja za smanjenje ili suzbijanje emisija stakleničkih plinova u sljedećem desetljeću, u središtu su Pariškog sporazuma i ključni su ako svijet želi ostati unutar 1,5°C. Nacionalni ciljevi koje smo imali prije COP-a 26 vodili su do povećanja temperature od 2,7 °C. Već nakon obećanja koja su dali lideri, znali smo da su ciljevi predstavljeni na COP-u 26 neadekvatni za ostanak unutar 1,5 °C. Istraživanje temeljeno na planovima za 2030. i obećanjima za kasnija razdoblja pokazalo je da dovode do zagrijavanja od 1,8 do 2,4°C.

Zemlje u razvoju i neke velike razvijene ekonomije, žele da se **svi ministri vrate za pregovarački stol svake godine dok se nacionalni ciljevi ne usklade s 1,5°C**.

***V. Financiranje, prijenos tehnologije i izgradnja kapaciteta za ublažavanje i prilagodbu***

*Naglašava se potreba za mobilizacijom financijskih sredstava za klimu iz svih izvora kako bi se postigla razina potrebna za postizanje ciljeva Pariškog sporazuma, uključujući značajno pojačanu potporu strankama iz zemalja u razvoju od najmanje 100 milijardi USD godišnje. Naglašava se sa žaljenjem da cilj od 100 milijardi USD godišnje još nije dostignut. Pozdravlja se određivanje novog globalnog cilja financiranja nakon 2025. Izražava se važnost povećanja razumijevanja i djelovanja za usmjeravanje svih financijskih tokova na smanjenje emisija i razvoj otpornosti i to na transparentan i uključiv način u kontekstu održivog razvoja i smanjenju siromaštva. Važna je izgradnja kapaciteta i transfer tehnologija prema državama u razvoju.*

Financije su ključne za zemlje u razvoju. Izrazile su razočaranje neuspjehom razvijenih da se ispuni cilj da se državama u razvoju pruži **100 milijardi USD godišnje kako bi im se pomoglo u smanjenju emisija i suočavanju s utjecajima ekstremnih vremenskih prilika, obećanje dato u Kopenhagenu 2009., koje je trebalo biti ispunjeno do 2020**. Prema posljednjim podacima OECD-a, podbacilo se za 20 milijardi USD. Noviji nalazi iz Njemačke i Kanade sugeriraju da će cilj biti ispunjen 2023., a do 2025., financiranje će dosegnuti 119 milijardi USD. Zemlje u razvoju snažno su kritizirale to što nema eksplicitnijeg priznanja ovog neuspjeha i što se činilo da razvijene zemlje oklijevaju u raspravi o tome kako se financiranje može povećati u budućnosti. Stoga je Europska unija predložila da se uloži dodatni napor kako bi se osiguralo da se 100 milijardi USD osigura već 2022. godine.

***VI. Gubici i štete***

*Izražava se da su klimatske promjene već uzrokovale i da će sve više uzrokovati gubitke i štetu te da će, kako temperatura raste, utjecaji klimatskih i vremenskih ekstrema, kao i spori događaji, predstavljati sve veću društvenu, gospodarsku i ekološku prijetnju te da u procese mora biti uključen širok spektar dionika na lokalnom, regionalnom i nacionalnom nivou. Ponavlja se hitnost povećanja aktivnosti i potpore, uključujući financiranje, prijenos tehnologije i izgradnju kapaciteta, za provedbu pristupa za sprječavanje, minimiziranje i rješavanje gubitaka i šteta. Pozdravlja se daljnja operacionalizacija Santiago Mreže za izbjegavanje, smanjenje i uklanjanje gubitaka i šteta, njezine funkcije i procese koji uključuju iznalaženje prikladnih izvora financiranja.*

Izraz "gubitci i štete" odnosi se na katastrofalne utjecaje ekstremnog vremena od kojih trpe mnoge države u razvoju, a **mehanizam služi da se poveća njihova spremnost za upravljanje rizicima kako do gubitaka i šteta uopće ne bi došlo**. Za mnoge zemlje u razvoju to je značajno i ovo je prvi put da se gubici i štete izravno spominju u odluci COP-a. Države u razvoju su morale prihvatiti da će se tijelo za pružanje tehničke pomoći i Santiago Mreža te dijalog o gubitku i šteti osnažiti na COP-u 27.

Ova je tema sporna jer neke zemlje u razvoju tumače gubitak i štetu kao naknadu za štetu od ekstremnih vremenskih prilika. Pariški sporazum ne daje osnovu za takvu vrstu naknade.

Santiago Mreža je formirana na posljednjem COP-u 2019. godine sa svrhom ubrzavanja tehničke pomoći uključenih organizacija, tijela, mreža i stručnjaka za implementaciju rješenja za smanjenje gubitaka i šteta na lokalnoj, regionalnoj i nacionalnoj razini u zemljama u razvoju osobito ranjivim na učinke klimatskih promjena. Kako bi se pojačale aktivnosti ove mjere, **Santiago Mreža ojačana je i mehanizmom kojim će se te mjere izgradnje kapaciteta financirati**.

***VII. Implementacija***

*Pozivaju se stranke koje još nisu iznijele nova obećanja da to učine što prije. Pozdravlja se uključivanje svih sektora u napore za ispunjavanje nacionalnih ciljeva, posebno onih s intenzivnim emisijama.*

**Potencijali pojedinih sektora nisu u dovoljnoj mjeri iskorišteni**. Ova se odredba odnosi na primjere kao što je onaj Europske Unije koja u okviru novog zakonodavnog paketa Fit for 55 uključuje nove mjere koje se odnose na uključivanje sektora cestovnog prometa i zgradarstva u sustav u kojem zagađivač plaća svoje emisije.

***VIII. Suradnja***

*Poziva se generalni tajnik UN-a da okupi svjetske lidere 2023. da bi se dogovorili o povećanju ciljeva za ispunjenje Pariškog sporazuma. Prepoznaje se važna uloga nevladinih dionika, uključujući civilno društvo, autohtono stanovništvo, a osobito mlade u doprinosu napretku prema cilju Konvencije i ciljevima Pariškog sporazuma. Pozivaju se stranke da brzo počnu provoditi akcijski plan za klimatsko osnaživanje, uzimajući u obzir ljudska prava i rodnu ravnopravnost. Također, potiču se stranke i dionici da osiguraju smisleno sudjelovanje mladih u procesima donošenja odluka.*

#

# **INICIJATIVE KOJIMA SE PRIDRUŽILA HRVATSKA**

| **Naziv inicijative**  | **Preuzeta obveza** | **Aktivnosti na ispunjenju preuzetih obveza** |
| --- | --- | --- |
| Glasgow Declaration on Forests and Land Use | Obveza da se zajednički zaustavi gubitak šuma i degradacija zemljišta do 2030. kroz politike, financije, trgovinu i osnaživanje lokalnih zajednica. Pridružilo se 127 zemalja. | Prihvaćanjem Deklaracije, zemlje se pridružuju zajedničkim naporima da ispune potrebnu ambiciju za šume, klimu i ljude. Međutim, na koja će se područja navedena u Deklaraciji država usredotočiti te pojedinosti o tome kako će to učiniti ovisit će o nacionalnom kontekstu. Od čelnika se traži da prihvate Deklaraciju u cjelini odnosno UK ne traži od zemalja da signaliziraju na koja se područja namjeravaju usredotočiti. Deklaracija nije pravno obvezujuća i formalno nije povezana s UNFCCC -om, već je inicijativa predsjedništva COP26.Kako je preko 38% površine RH pod zaštitom, odnosno gotovo 50% površine pod šumama i šumskim zemljištem, te kako su obveze navedene u Deklaraciji usklađene s obvezama iz Leaders pledge for nature, koju je RH već prethodno prihvatila, **RH podržava predmetnu Deklaraciju te njenim** **potpisivanjem ne preuzima dodatne obveze u pogledu šuma i šumskog zemljišta**. |
| U okviru Glasgow Declaration on Forests: The Global Forest Finance Pledge  | Promjene u javnom financiranju klimatskih promjena posvećeno podršci globalnim naporima da se zaustavi krčenje šuma. Aktivirat će se 12 milijardi EUR javnog i 7,2 milijardi privatnog novca u razdoblju 2021.-2025. |  |
| COP26 declaration on accelerating the transition to 100% zero emission cars and vans | Potpisalo je 28 razvijenih država, 10 zemalja u razvoju, 45 gradova i regija, 11 proizvođača automobila, 28 poslovnih subjekata koji imaju svoje flote, 13 investitora u auto-industriju, 2 financijske institucije i još 20 udruženja. Obvezuju se raditi na tome da svi novi automobili i kombiji u prodaji najkasnije do 2040. globalno, a do 2035. na vodećim tržištima, imaju nulte emisije  | U RH sektor prometa ima značajan doprinos emisijama stakleničkih plinova pri čemu su 2019. godine emisije iz cestovnog prometa činile 26,9 % ukupnih nacionalnih emisija. **U okviru zakonodavnog paketa „Fit for 55“ nalazi se i obveza prestanka prodaje vozila na fosilna goriva već 2035. godine pa priključivanjem ovoj Deklaraciji RH ne preuzima nikakvu dodatnu odgovornost**. Za postizanje navedenog, RH je Planom za korištenje financijskih sredstava od dražbi predvidjela za tu svrhu 300 milijuna kuna. Nacionalnim planom opravka i otpornosti 2021.-2026. je 353.125.000 kuna predviđeno za korištenje vodika i novih tehnologija te milijardu kuna za Biorafineriju za proizvodnju naprednih biogoriva u Sisku. To su samo istaknute investicije, a od ukupno 21 investicije koje se financiraju iz Nacionalnog plana oporavka i otpornosti 2021.-2026., podkomponenta C1.4. Razvoj konkurentnog, energetski održivog i učinkovitog prometnog sustava, njih ukupno 15 doprinosi zelenoj tranziciji s 40% ili 100%. Kroz Program Konkurentnost i kohezija 2021.-2027., kroz specifične ciljeve 2.viii. Promicanje održive multimodalne gradske mobilnosti kao dijela prijelaza na gospodarstvo s nultom neto stopom emisija ugljika te 3.i. Razvoj pametne, sigurne, održive i intermodalne mreže TEN-T koja je otporna na klimatske promjene, planirano je financiranje operacija koje će doprinijeti zelenoj tranziciji s 40% ili 100%. |
| Global Coal to Clean Power Transition Statement | Potaknuti zamah i daljnje ambicije za razvoj obnovljivih izvora energije, ubrzati energetsku tranziciju, postupno ugasiti elektrane na ugljen bez odliva ugljika te podržati pravednu tranziciju.  | Nastavno na novi cilj smanjenja emisija do 2030. za najmanje 55 % i zakonodavni paket „Fit for 55“, RH će kao i druge DČ morati uložiti dodatne napore u ograničenju/smanjenju svojih emisija stakleničkih plinova prelaskom na obnovljive izvore energije. **Hrvatska se priključivanjem Savezu za proizvodnju energije bez ugljena obvezala na prestanak proizvodnje električne energije iz ugljena najkasnije do 2033. godine, a po mogućnosti i ranije, što je u potpunosti u skladu s odredbama ove Izjave**. Povećanjem udjela obnovljivih izvora energije u proizvodnji električne energije, prije svega puštanjem u rad HE Senj 2, stvorit će se uvjeti za prestanak proizvodnje energije iz ugljena u svojoj jedinoj TE na ugljen, Plomin II. |
| Global Methane Pledge | Na inicijativu EU i SAD, potpisalo 105 zemalja. Cilj je potaknuti zemlje da se pridruže najvišim standardima mjerenja i provjere točnosti, transparentnosti, konzistentnosti, usporedivosti nacionalnih inventara emisija. Zajednički smanjiti emisije metana za 30 % do 2030. godine u odnosu na 2020. | Za postizanje klimatski neutralnog gospodarstva i društva najkasnije2050. godine, nužno je na neto nulu svesti emisije svih stakleničkih plinova, pa tako i metana (CH4) koji je ujedno i vrlo snažan staklenički plin, na razini 100 godina 25 puta jači od CO2. Glavni izvori emisije metana u Hrvatskoj nalaze se u sektoru energetike, poljoprivrede i otpada. Prema proračunima, **mjere iz Strategije niskougljičnog razvoja dovode do smanjenja emisija metana od oko 13% do 2030. godine što znači da je potreban dodatan napor i uvođenje novih mjera u navedenim sektorima**.  |
| Political declaration on the Supporting Conditions for a Just Transition Internationally | Cilj je podržati zemlje u razvoju i gospodarstva u nastajanju, socijalne partnere i zajednice kako bi se odmaknuli od ovisnosti o ugljiku i prešli na ambiciozne, čiste, otporne puteve rasta i razvoja, istovremeno podržavajući povećanu ambiciju u svojim nacionalnim održivim prioritetima. Obveza je o tome informacije dostaviti u Dvogodišnjem izvješću u kontekstu izvješćivanja o politikama i mjerama s ciljem postizanja NDC-a. | Niskougljična tranzicija pogodit će dio građana, posebno zbog povećanja cijena energenata. Da bi se te posljedice ublažile i tranzicija učinila pravednom **MinGOR je u Planu trošenja financijskih sredstava od dražbi planirao 60 milijuna kuna za mjere sprečavanja energetskog siromaštva**. Nadalje će od 2026. godine, a zbog dražbovanja jedinica vezano za uključenje cestovnog prometa i sektora zgradarstva u sustavu trgovanja **za te svrhe biti na raspolaganju sredstva od dražbi te značajna sredstva iz novog Socijalnog fonda za klimatsku politiku**. |
| The World Leader Summit Statement on the Breakthrough Agenda | Predanost zajedničkom radu u ovom desetljeću na međunarodnom radu na ubrzavanju razvoja i primjene čistih tehnologija i održivih rješenja koji su potrebni za ispunjavanje ciljeva Pariškog sporazuma, osiguravajući da budu pristupačni i dostupni svima (u svakom sektoru na globalnoj razini prije 2030.).Raspravljati o programu na relevantnim događajima u budućnosti. Kako bi se to poduprlo pozivaju se odgovorni ministri da od 2022. godine  | Odredbe Izjave su općenite i poklapaju se s nacionalnim politikama, RH ne preuzima dodatne obveze i odgovornosti. RH se priključuje naporima država potpisnica putem zelene diplomacije te pristupanjem i provedbom obveza iz deklaracija kojima se promiče niskougljična tranzicija. |
|  | preispitaju globalni napredak, uključujući i na ministarskim sastancima za inovacije i čistu energiju, a na temelju informacija i godišnjeg izvješća, koje vodi Međunarodna energetska agencija, radeći u suradnji s IRENA-om, Pobornicima klimatskih akcija na visokoj razini Ujedinjenih naroda i drugim institucijama, čelnicima industrije itd. |  |

1. Cijelo obraćanje predsjednika Vlade dostupno je na ovoj poveznici: <https://bit.ly/34AQTRy> [↑](#footnote-ref-1)